text: Så letter det for Cimber - får hjælp til banklån
  01 oktober 2010 kl. 14.24
  Flyselskabet Cimber Sterling med hovedsæde i Sønderborg får økonomisk hjælp fra Vækstfonden. Et banklån på 86 mill. kr. 
  Nu er usikkerheden om Cimber Sterlings levedygtighed fjernet, siger adm. direktør Jacob Krogsgaard.
  Cimber Sterling har fået en endelig godkendelse fra Vækstfonden for en statsgaranti til at sikre sig et banklån på 86 millioner kroner. 
  Adm. direktør Jacob Krogsgaard afviser at oplyse, hvilken bank der har ydet lånet. Flyselskabet har længe været i økonomisk krise.
  
  Styrtdyk 
  Ifølge presseforlydender i starten af sidste måned indskød investoren Karsten Ree 50 millioner kroner i selskabet for at imødegå en betalingsstandsning. I regnskabsåret 2009/2010 var underskuddet på 300 millioner kroner.
  
  Dyr askesky 
  Cimber Sterling led ligesom andre flyselskaber under det afbræk i trafikken, som askeskyen i Island forårsagede, og som er baggrunden for Vækstfondens hjælp i henhold til "Lov om midlertidig statsgaranti for udlån til visse rejseudbydere".
  